section_heading: Where Dead Angels Lie, Nödtveidtova presuda za ubojstvo i prvi Dissectionov raspad (1996. – 2002.)
paragraph_text: Početkom siječnja 1996. godine Dissection je održao nekoliko koncerata u Švedskoj prije svojeg odlaska na turneju po Ujedinjenom Kraljevstvu s At the Gatesom u veljači, nakon čega je otišao na još veću turneju po SAD-u s At the Gatesom i Morbid Angelom u ožujku iste godine. Nakon povratka na Skandinavski poluotok Dissection je nastupio u glazbenoj dvorani Rockefeller u Oslu s Darkthroneom i Satyriconom, čime je označio početak nove europske turneje u kojoj je bio jedan od predvodnih izvođača. U travnju, za vrijeme spomenute turneje, Dissection je objavio EP Where Dead Angels Lie, na kojem se nalaze studijska inačica i demoinačica naslovne pjesme, kao i drugi demouradci i dvije obrade.